Kamo Akvariumu

– Yaponiyanın Yamaqata prefekturasının Tsuruoka şəhərində yerləşən akvarium. Dünyada ən böyük meduzariumudur. Dünyanın ən zəngin meduza kolleksiyasına malik yer kimi 2012-ci ildə Ginnesin Rekordlar Kitabına düşmüşdür.

 Tarixi 
1930-cu ildə Yamaqata Prefektura Akvariumu kimi açılmışdır. Populyar yerlərdən birinə çevrilən akvarium ildə 200 mindən çox ziyarətçi cəlb edirdi. 1960-cı illərin ikinci yarısında akvarium yeni binaya köçürülmüş və Kamo Akvariumu adı ilə yenidən açılmışdır. Lakin 1990-cı illərin ikinci yarısında ziyarətçi sayı 100 minə düşmüşdür. Asiya dırnaqsız samuru və digər populyar dəniz canlılarının sərgilənməsi əvvəlki populyarlığı qaytara bilmirdi.

2000-ci illərdə akvarium meduzaların sərgilənməsinə əhəmiyyət verməyə başladıqdan sonra yenidən tanınmağa başlanmışdır. 2003-cü ildə meduzaların çoxaldılması üçün Tsuruoka Meduza Laboratoriyası yaradılmışdır. 2014-cü ildə akvariumun yeni binası istifadəyə verilmiş, meduzalar üçün ayrılan sərgi hissəsinin ölçüsü iki dəfə artmışdır.

 Xüsusiyyətlər 
Akvariumun əsas görməli yeri burada fəaliyyət göstərən Kuraqe Arzu Teatrıdır. Burada 5 metr diametrə malik su çənində saxlanılan, Aurelia aurita növündən olan 10.000-dən çox meduzanın mənzərəsinə tamaşa etmək mümkündür. Akvariumun restoranında isə meduzadan hazırlanmış ramen təqdim olunur. Yapon dilində meduzaya "kuraqe" deyildiyi üçün akvarium Kuraqe muzeyi adı ilə də tanınır. Hər il 500 mindən çox insan akvariumu ziyarət edir.

Akvariumda 50-dən çox meduza növü saxlanılır və bu xüsusiyyətinə görə dünyada birincidir. Saxlanılan meduza növlərinə Olindias formosus, Parumbrosa polylobata, Cyanea capillata, Turritopsis dohrnii kimi növlər daxildir. Bəzi meduza növləri daim yox, sadəcə xüsusi vaxtlarda sərgilənir. Burada meduzaların çoxaldılması ilə də məşğul olurlar. "Hər şey meduza haqqında" adlı sərgidə meduzaların inkişafı və böyüməsindən bəhs olunur. Ziyarətçilər bir günlük meduzaları müşahidə edə bilərlər. Akvariumun işçiləri meduzaların qidalanmasını və həyat tsikllarını başa salmaq üçün gündə 4 dəfə təqdimat verirlər. Akvariumda Şonay regionunun çay və göllərində yaşayan balıqlar, eləcə də, dəniz şirləri saxlanılır.

 Qalereya 

 İstinadlar 

 Xarici keçidlər 


Kateqoriya:Yaponiya akvariumları
Kateqoriya:Yamaqata prefekturasının görməli yerləri
Kateqoriya:1930-cu ildə Yaponiyada yarananlar
Kateqoriya:Yamaqata prefekturası tikililəri